Sassa, Sapo bereik ooreenkoms oor betaling van toelaesArgieffoto Die Suid-Afrikaanse Poskantoor (Sapo) en die Suid-Afrikaanse agentskap vir maatskaplike sekerheid (Sassa) het Sondag ŉ ooreenkoms bereik rakende die uitbetaling van maatskaplike toelaes. Jeff Radebe, minister in die presidensie, het dié aankondiging Sondag gemaak. Radebe het gesê Sapo en Sassa het ooreengekom dat begunstigdes in die toekoms ook toelaes by goedgekeurde banke, die poskantoor en ondernemings sal kan onttrek. Die DA het vroeër gesê die ooreenkoms tussen die twee liggame moet aan die parlement voorgelê word om te verseker dat die ooreenkoms wel in die beste belang van die toelaagbegunstigdes is. Bridget Masango, die DA se skadu-minister vir maatskaplike ontwikkeling, het in ŉ verklaring gesê die party het egter al uit vorige ervarings geleer dat Bathabile Dlamini, minister van maatskaplike ontwikkeling, “nie vertrou kan word om in die belang van die mense van Suid-Afrika en die 17 miljoen kwesbare burgers wat van die toelaes afhanklik is, op te tree nie”. Die name van die ondernemings waar begunstigdes voortaan toelaes sal kan onttrek, is nog nie bekend nie. Dit is nog nie duidelik wanneer die nuwe stelsel ten volle ingestel word nie.